**ຄຳພີອັລກຸຣອານ ແລະ ສຸນນະຫ໌**

**ຄຳພີອັລກຸຣອານ**

ຄຳພີອັລກຸຣອານຄືຄຳເວົ້າຂອງພຣະເຈົ້າທີ່ບໍ່ສາມາດຮຽນແບບຖອຍຄຳສຳນວນໄດ້ ອັລກຸຣອານຄືຄຳພີທີ່ພຣະເຈົ້າໄດ້ໃຊ້ໃຫ້ຜີຟ້າ (ມະລາອິກະຮ໌) ທີ່ຊື່ວ່າ 'ຢິບບາຣີນ' ນຳມາໃຫ້ແກ່ທ່ານສາດສະດາທູດມູຮຳຫມັດ ແລະ ຖືກສົ່ງຕໍ່ເຜີຍແຜ່ມາຮອດຍຸກເຮົາ ແລະ ຍຸກຕໍ່ຍຸກ ການອ່ານອັລກຸຣອານຈະໄດ້ຮັບຜົນລະບຸນຕາມຕົວອັກສອນທີ່ອ່ານ

**ຄວາມປະເສີດຂອງຄຳພີອັລກຸຣອານ**

ພຣະເຈົ້າໄດ້ປະທານຄຳພີອັລກຸຣອານເປັນທາງນຳໃຫ້ແກ່ມະນຸດປະຊາຊາດ ເປັນຄຳເຊີນສູ່ການຍອມຮັບຄວາມເປັນຫນື່ງດຽວຂອງພຣະເຈົ້າ, ການປະຕິບັດຕົນເປັນບ່າວທີ່ດີຂອງພຣະເຈົ້າ, ແລະເພື່ອສ້າງກົດເກນກົດຫມາຍໃນການໃຊ້ຊີວິດ, ແລະເພື່ອກຳຫນົດສິລະທຳ ສິດທິຫນ້າທີ່ຕ່າງໆ, ແລະ ເພື່ອບອກເຫລົ່າຊີວະປະຫວັດຂອງສາດສະດາທູດຄົນກ່ອນໆ ແລະຮ່ວມເຖິງຄົນຍຸກກ່ອນໃນດິນແດນຕ່າງໆ ກ່ອນສະໄຫມທ່ານສາດສະດາທູດມູຮຳຫມັດ ເພື່ອນຳມາເປັນອຸທາຮອນ ແລະ ເພື່ອມາເປັນບົດຮຽນໃນການໃຊ້ຊີວິດ

ຄຳພີອັລກຸຣອານຍັງໄດ້ເວົ້າເຖິງທ່ານສາດສະດາທູດມູຮຳຫມັດແລະບັນດາສະຫາຍຂອງທ່ານ ແລະເວົ້າຮອດອະພິນິຫານຕ່າງໆ ທີ່ເກີດຂື້ນກັບທ່ານສາດສະດາທູດ ແລະ ຫຍັງໄດ້ເວົ້າເຖິງເລື່ອງຕ່າງໆ ຕໍ່ພາຍໃນອານາຄົດທີ່ຈະເກີດຂື້ນນຳອີກ

ຄຳພີອັລກຸຣອານຍັງຖືກປະທານມາເພື່ອສ້າງລະບົບໃນການໃຊ້ຊີວິດບອກເຫລົ່າເຖິງຂໍ້ມູນທີ່ສຳຄັນທີ່ມາຂອງມະນຸດ ແລະ ຊີວິດຂອງມະນຸດຫລັງຄວາມຕາຍຈະໄປໃສຕໍ່ໄປ

ອັລກຸຣອານຫຍັງເວົ້າເຖິງຈິດວິນຍານທີ່ສູງສົງ, ຄຸນນະທຳອັນດີງາມ, ການສຶກສາຫາຄວາມຮູ້, ການໃຊ້ສະຕິປັນຍາ, ການເຂົ້າສັງຄົມ ຖ້າຫາກຜູ້ອ່ານໄດ້ອ່ານຢ່າງລະອຽດໄຕ່ຕ່ອງແລ້ວນຳມາໃຊ້ກໍ່ຕ້ອງເກີດສິ່ງທີ່ດີງາມແນ່ນອນ

**ລັກສະນະສຳຄັນຂອງຄຳພີອັລກຸຣອານ**

**1. ໄດ້ຮັບການປົກປັກຮັກສາຈາກພຣະເຈົ້າ**

ອັລລໍຫ໌ໄດ້ໃຫ້ຄຳຫມັ້ນສັນຍາວ່າຈະປົກປັກຮັກສາຄຳພີອັລກຸຣອານຈາກການແຕ່ງເຕີ່ມການສູນເສຍ ຫຼື ດັດແປງ ເປັນການຍື່ນຢັ້ນຄຳເວົ້າຂອງພຣະອົງໃນຄຳພີ**ວ່າ “ເຮົານັ້ນໄດ້ປະທານຄຳພີອັລກຸຣອານ ແລະເຮົາຈະເປັນຜູ້ຮັກສາເອງ”**  (ອັລຮິຈຣ໌ : 9) ໃນຂະນະທີ່ຄຳພີກ່ອນຫນ້າທ່ານສາດສະດາທູດມູຮຳຫມັດພຣະເຈົ້າບໍ່ໄດ້ເອີ້ຍປາກວ່າຈະຮັກສາແຕ່ໃຫ້ຜູ້ຄົນໃນຍຸກນັ້ນຮັກສາກັນເອງ ເຮັດໃຫ້ຄຳພີໄບເບີນທັ້ງພັນທະສັນຍາເກົ່າ ແລະ ພັນທະສັນຍາໄຫມ່ໄດ້ຮັບການແຕ່ງເຕີ່ມ ແລະ ດັດແປງເປັນຈຳນວນຫລວງຫລາຍ ແລະໄດ້ມີຄວາມຂັດແຍ້ງພາຍໃນສຳນວນກັນເອງຢ່າງຫລວງຫລາຍ ແຕກຕ່າງຈາກຄຳພີອັລກຸຮອານ ຄຳພີອັລກຸຣອານຕ້ອງປະເຊີນກັບສັດຕູຈຳນວນຫລາຍທີ່ພະຍາຍາມດອຍຄ່າແລະກ່າວຮ້າຍ ຫລືພະຍາຍາມປ້ອມແປງ ແຕ່ສຸດທ້າຍກໍ່ບໍ່ມີໃຜສາມາດເຮັດຕາມຈຸດປະສົງໄດ້ພຽງແຕ່ຄົນດຽວ ແມ້ແຕ່ການປ່ຽນຕົວອັກສອນຫນື່ງໃຫ້ເປັນຕົວອັກສອນຫນື່ງກໍ່ບໍ່ສາມາດເຮັດໄດ້

**2. ການອ່ານ ແລະ ຟັງ ທ່ອງຈຳອັລກຸຣອານນັ້ນແມ່ນໄດ້ຜົນລະບຸນ**

ພຣະອົງອັລລໍຫ໌ໄດ້ໃຫ້ສັນຍາຈະໃຫ້ຜົນລະບຸນຈຳນວນຫລວງຫລາຍກັບຜູ້ທີ່ອ່ານອັລກຸຣອານ ແລະຜູ້ທີ່ສອນ ຫລືຜູ້ທີ່ຟັງອັລກຸຣອານ ພຣະອົງສັນຍາວ່າຈະໃຫ້ໄດ້ຮັບຜົນລະບຸນເພິ່ມທະວີຄູນ ແລະໄດ້ຮັບການຊ່ວຍເຫລືອໃນມື້ສິ້ນໂລກ ແລະຈະໄດ້ເຂົ້າສະຫວັນໃນມື້ສິ້ນໂລກ ຈະໄດ້ຮັບແສງລັດສະຫມີ ໄດ້ຮັບການຄຸ້ມຄອງຄອບຄົວແລະສັບສິ້ນທັ້ງໃນໂລກນີ້ ແລະໄດ້ຮັບຜົນລະບຸນຢ່າງຫລວງຫລາຍໃນໂລກຫນ້າ ທ່ານສາດສະດາທູດໄດ້ກ່າວວ່າ **"ຜູ້ທີ່ອ່ານຕົວອັກສອນຫນື່ງແມ້ພຽງແຕ່ຕົວອັກສອນດຽວຂອງຄຳພີອັລກຸຣອານເຂົາກໍ່ຈະໄດ້ຮັບ 1 ຜົນລະບຸນ”** ເຊິ່ງຈະໄດ້ເພິ່ມເປັນສິບເທົ່າ ຕົວຢ່າງຄື ຄຳວ່າ (ອະລີຟ ລາມ ມີມ) ບໍ່ໄດ້ແມ່ນຕົວອັກສອນດຽວ ແຕ່ມີ (ອະລີຟ) ເປັນຕົວອັນສອນຫນື່ງ (ລາມ) ຕົວອັກສອນຫນື່ງ (ມີມ) ຕົວອັກສອນຫນື່ງ

**3. ການສະແດງອອກຂອງການເປັນບ່າວດ້ວຍກັບການອ່ານອັລກຸຣອານ**

ນັ້ນກໍ່ຍ້ອນພິທີ່ກຳທາງສາສະຫນາບາງຢ່າງຕ້ອງໃຊ້ຄຳພີອັລກຸຣອານ ເຊັ່ນ ການລະມາດ ຫລື ການຂໍພອນຕໍ່ພຣະເຈົ້າປະຈຳວັນ ພຣະເຈົ້າໄດ້ກ່າວໄວ້ໃນຄຳພີວ່າ **"ຈົ່ງລະຫມາດຕັ້ງແຕ່ຕອນສວຍຈົນຮອດກາງຄືນ ແລະຈົ່ງລະມາດຍາມເຊົ້າມືດ ເພາະການລະມາດຍາມເຊົ້າມືດນັ້ນຈະໄດ້ຮັບການຮັບຮອງ"** (ອັລອິສຣໍ : 78)

ພຣະເຈົ້າໄດ້ກ່າວອີກວ່າ **“ຜູ້ທີ່ອ່ານຄຳພີຂອງພຣະເຈົ້າແລະດຳລົງໃນການລະຫມາດ ແລະບໍລິຈາກໃນສິ່ງທີ່ພຣະເຈົ້າມອບໃຫ້ບໍ່ວ່າຈະເປີດເຜີຍຫລືປິດບັງ (ລັບໆ) ຫວັງວ່າເຂົາຈະໄດ້ຮັບການຄ້າທີ່ບໍ່ຂາດທຶນ”**

**4. ຈະໄດ້ຮັບການຊ່ວຍເຫລືອຈາກອັລກຸຣອານໃນມື້ສິ້ນໂລກ (ອາຄິເຣາະຫ໌)**

ອັລກຸຣອານຈະມາຊ່ວຍເຫລືອຜູ້ທີ່ອ່ານອັລກຸຣອານໃນມື້ສິ້ນໂລກ ດັ່ງນັ້ນຜູ້ທີ່ອ່ານອັລກຸຣອານຫລາຍໆ ແລະ ທ່ອງຈຳ ຫລື ໄຕ່ຕ່ອງວິເຄາະ ທ່ານສາດສະດາທູດກ່າວວ່າ *“ຄຳພີອັລກຸຣອານຈະມາຫາເຂົາໃນມື້ສິ້ນໂລກ ແລະ ກ່າວວ່າ”* ***(ໂອ້ພຣະເຈົ້າໄດ້ໂປຣດປົດປ່ອຍເຂົາເຖິດ)***

*ແລ້ວເຂົາກໍ່ຈະໄດ້ຮັບມົ້ງກຸດອັນມີກຽດ*

*ຄຳພີຈະກ່າວອີກວ່າ (ໂອ້ພຣະເຈົ້າຈົ່ງເພີ່ມໃຫ້ເຂົາອີກ)*

*ເຂົາກໍ່ຈະໄດ້ຮັບເສື້ອຄຸ້ມອັນມີກຽດ*

*ຄຳພີກ່າວຕໍ່ອີກວ່າ (ໂອ້ພຣະເຈົ້າຈົ່ງພາກພູມໃຈເຂົາ)*

*ພຣະເຈົ້າກໍ່ຈະພາກພູມໃຈເຂົາ*

*ແລ້ວກໍ່ມີສຽງກ່າວກັບເຂົາວ່າ (ຂື້ນມາຈົ່ງອ່ານ ແລະຂື້ນໄປສູງຂື້ນອີກ) ໃນທຸກໆ ວັກທີ່ເຂົາອ່ານເຂົາຈະໄດ້ຮັບຄວາມດີ"*

ເຫດການນີ້ເກີດຂື້ນໃນມື້ສິ້ນໂລກ ໃນທາມກາງການລໍຄອຍຖ້າຄຳພິພາກສາຕໍ່ຫນ້າສັບພະສິ່ງທັ້ງຫລາຍ ໂດຍມີເທວະທູດ (ມະລາອີກະຫ໌) ເປັນພະຍານ ຮອດຄົນທີ່ອ່ານອັລກຸຣອານວ່າເຂົານັ້ນຈະໄດ້ຮັບກຽດໃຫ້ມີຖານະດອນອັນສູງສົງໃນມື້ນັ້ນ

**5. ຄຳພີອັລກຸຣອານຄືລັກຖະທຳມະນູນ ກົດຫມາຍຂອງຊີວິດ**

ຄຳພີອັລກຸຣອານມີຄຳສອນທີ່ຄວບຄຸ້ມທຸກດ້ານຂອງຊີວິດບໍ່ວ່າຈະໃນດ້ານການສັດທາ, ພິທີ່ກຳທາງສາສະຫນາ, ດ້ານຈະລິຍະທຳ, ຄຸນນະທຳ, ທຸລະກຳການຄ້າ, ຄອບຄົວ, ການແຕ່ງງງານ, ມໍລະດົກ, ການຊື້ຂາຍ ແລະອື່ນໆ

**6. ຈິດໃຈຈະໄດ້ຮັບຄວາມສະຫງົບສຸກໃນຂະນະອ່ານອັລກຸຣອານ**

ອັລກຸຣອານຄືຫມູ່ຍາມໂດ່ດດ່ຽວ ອັລກຸຣອານຄືຢາຮັກສາຈິດໃຈຂອງຜູ້ສັດທາ ພຣະເຈົ້າກ່າວວ່າ **"ໂດຍການລະນຶກຫາພຣະເຈົ້າຫົວໃຈກໍ່ຈະສະຫງົບສຸກ"** (ອັຣຣໍອ໌ດຸ : 28)

ດັ່ງນັ້ນ ຖ້າຜູ້ສັດທາພຽງອ່ານຄຳພີອັລກຸຣອານເຂົາກໍ່ຈະຮູ້ສຶກເຖິງແສງສະຫວາງທີ່ສ່ອງມາຫາເຂົາ ຄວາມມືດຈະຖືກກຳຈັດອອກໄປ ເພາະທຸກໆ ໃນອັກສອນຂອງອັລກຸຣອານນັ້ນມີຜົນລະບຸນແລະຖານະດອນອັນສູງສົງ ພຣະເຈົ້າຈະໃຫ້ຜູ້ທ່ອງຈຳອັລກຸຣອານໄດ້ຮັບຖານະສູງຂື້ນຕາມລະດັບທີ່ເຂົ້າທ່ອງຈຳໄດ້ໃນມື້ສິ້ນໂລກ ຈົນຮອດລະດັບສູງສຸດນັ້ນກໍ່ຄືທ່ອງຈຳໄດ້ທັ້ງເຫລັ້ມ ນີ້ຄືຄວາມປະເສີດສຸດບໍ່ມີຄວາມປະເສີດໃດທີ່ຈະທຽບເທົ່າໄດ້ອີກແລ້ວ ຄຳພີອັລກຸຣອານເປັນຄືນ້ຳທີ່ລໍ່ລ້ຽງຈິດວິນຍານ ຜູ້ທີ່ອ່ານຄຳພີອັລກຸຣອານທຸກໆ ມື້ເຂົາຈະໄດ້ຮັບຄວາມສະຫງົບສຸກໃນຊີວິດ ຄຳພີອັລກຸຣອານຈະມາປົກປ້ອງເຂົາໃນມື້ສິ້ນໂລກ ດັ່ງນັ້ນເຂົາກໍ່ບໍ່ຕ້ອງຢ້ານກັງວົນໂສກເສົ້າເສຍໃຈເລີຍໃນມື້ນັ້ນ

**7. ຄຳພີອັລກຸຣອານມີຄວາມມະຫັດສະຈັນຢ່າງຫລວງຫລາຍທາງດ້ານວິທະຍາສາດ**

ພຣະເຈົ້າໄດ້ຊ່ວຍເຫລືອສາດສະດາທູດມູຮຳຫມັດດ້ວຍກັບຄຳພີອັລກຸຣອານໂດຍໃຫ້ຄຳພີເປັນຄວາມມະຫັດສະຈັນ ຄຳພີອັລກຸຣອານເປັນຄວາມມະຫັດສະຈັນຈະຄົງຢູ່ຕະຫລອດການ ເພາະພຣະເຈົ້າໄດ້ທາທາຍຜູ້ບໍ່ສັດທາໃຫ້ປະດິດຜົນງານການຂຽນໃຫ້ມີພາສາຊັ້ນສູງທຽມເທົ່າອັລກຸຣອານແມ້ແຕ່ບົດດຽວ ຫລື ພຽງວັກດຽວ ກໍ່ບໍ່ມີຜູ້ໃດສາມາດເຮັດໄດ້ ເຖິງແມ້ແຕ່ຊາວອາຫຣັບ ຫລືຍຸກທ່ານສາດສະດາມູຮຳຫມັດທີ່ມີຄວາມຄວາມສາມາດໃນການໃຊ້ພາສາຊັ້ນສູງກໍ່ຕາມ *ໂດຍສະເພາະຍຸກປະຈຸປັນນີ້ວິທະຍາສາດໄດ້ຄົ້ນພົບຄວາມມະຫັດສະຈັນຂອງອັລກຸຣອານ*

**ຄວາມມະຫັດສະຈັນທາງດ້ານວິທະຍາສາດໃນຄຳພີອັລກຸຣອານ**

ອັລກຸຣອານໄດ້ບອກກ່າວເຖິງຄວາມຮູ້ທາງວິທະຍາສາດຢ່າງຫລວງຫລາຍທັ້ງທີ່ບໍ່ມີເຄື່ອງມື້ສື່ໃດໆ ໃນຍຸກສາດສະດາທີ່ຈະສາມາດທົດລອງຫລືສັງເກດຈົນນຳໄປສູ່ຂໍ້ມູນແບບນີ້ໄດ້ ນີ້ແມ່ນສິ່ງຫນື່ງທີ່ຢື່ນຢັ້ນແລະພິສູດວ່າຄຳພີອັລກຸຣອານເປັນສິ່ງທີ່ຜູ້ສ້າງຜູ້ເປັນພຣະເຈົ້າໄດ້ສົ່ງປະທານໃຫ້ແກ່ສາດສະດາທູດມູຮັມຫມັດແທ້ຈີ່ງ

***ປະໂຫຍດຂອງການສຶກສາວິທະຍາສາດໃນຄຳພິອັລກຸຣອານ :***

1. ເສີມສ້າງການສັດທາອັນຫນັກແຫນ້ນ

2. ສ້າງອິດທິພົນໃນການເຜີຍແຜ່ສາສະຫນາໃຫ້ແກ່ຄົນທີ່ບໍ່ແມ່ນມຸສລິມ

3. ອະທິບາຍເຖິງຄວາມຄິດການອອກກົດຫມາຍໃນບ້າງຢ່າງ ເຊັ່ນ ການຫ້າມສິ່ງມຶນເມົາ ຫ້າມກິນຊີ້ນຫມູ ດັ່ງຄຳກ່າວຂອງພຣະເຈົ້າວ່າ **"ເຮົາຈະໃຫ້ພວກເຂົາເຫັນສັນຍານຂອງເຮົາທັ້ງໃນຝາກຟ້າ ແລະ ໃນຕົວຂອງພວກເຂົາເອງ ຈົນຮອດການຊັດເຈນວ່າຄຳພີອັລກຸຣອານນັ້ນຄືສັດຈະທຳແທ້ຈິ່ງ"** (ຟຸສສິລັດ : 53)

ນັ້ນກໍ່ຍ້ອນສິ່ງຕ່າງໆ ທີ່ເປັນເຄື່ອງພິສູດຢື່ນຢັ້ນການມີແທ້ຈິ່ງຂອງພຣະເຈົ້ານັ້ນບໍ່ໄດ້ຈຳກັດຢູ່ພຽງຍຸກໃດຍຸກຫນື່ງ ແຕ່ເປັນສິ່ງທີ່ມີຢູ່ໃນທຸກຍຸທຸກການສະໄຫມ່ ເປັນຫລັກຖານພິສູດວ່າອັລກຸຣອານນັ້ນແມ່ນມາຈາກພຣະເຈົ້າແທ້ຈິ່ງ

***ຕົວຢ່າງບ້າງສ່ວນຂອງວິທະຍາສາດທີ່ມີການຄົ້ນພົບໃນອັລກຸຣອານ :***

***1. ສາເຫດຂອງຄວາມມືດໃນໃຕ້ທ້ອງມະຫາສະຫມຸດ***

ພຣະເຈົ້າໄດ້ກ່າວວ່າ **"ຫລືດັ່ງຄວາມມືດມິດຫລາຍຊັ້ນໃນທ້ອງທະເລອັນເລິກເຊິ່ງມີກະແສຄື້ນປົກປິດ ຂ້າງເທິ່ງນັ້ນກໍ່ຍັງມີກະແສຄື້ນນຳ ຂ້າງເທີ່ງກໍ່ມີຊັ້ນເມກອັນມືດມິດປົກຄຸ້ມຊ້ອນຫຸ້ມກັນ ຖ້າໃຜນຳມືອອກໄປກໍ່ເບິ່ງບໍ່ເຫັນ"** (ອັນນູຣ : 40)

*ວິທະຍາສາດໄຫມ່ຄົ້ນພົບໄດ້ວ່າຄວາມມືດມິດໃຕ້ທ້ອງທະເລນັ້ນມີສາມສາເຫດນຳກັນ :*

1.1 ຊັ້ນເມກເຊິ່ງຈະດູດກື້ນແສງດຕາເວັນ 49%

1.2 ຄື້ນເທິ່ງຊັ້ນຜິວທະເລເຊິ່ງສະທ້ອນແສງດວງຕາເວັນ 5%

1.3 ຄື້ນໃຕ້ທ້ອງທະເລເຊິ່ງເກີດຈາກລະດັບຄວາມຫນ້າແຫນ້ນຂອງນ້ຳທີ່ແຕກຕ່າງກັນໄປໃນແຕ່ລະດັບຄວາມເລິກ ຊັ້ນລະ 40 ເມັດ ເຊິ່ງຄວາມຫນ້າແຫນ້ນຂອງນ້ຳທີ່ແຕກຕ່າງກັນລະດັບຊັ້ນນີ້ຖືກຄົ້ນພົບບໍ່ດົນໂດຍເຄື່ອງມືທາງວິທະຍາສາດທັນສະໄຫມ່ ແລ້ວທ່ານສາດສະດາທູດຈະຮູ້ເລື່ອງດັ່ງກ່າວໄດ້ແນວເມື່ອ 1400 ປີທີ່ແລ້ວໄດ້ແນວໃດ?

ສາເຫດຂອງຄວາມມືດໃຕ້ທ້ອງມະຫາສະຫມຸດນັ້ນຄືຄື້ນໃຕ້ນ້ຳຄື້ນຜິວນ້ຳແລະຊັ້ນເມກ ມະນຸດຍຸກປະຈຸບັນຍັງບໍ່ສາມາດລົງດຳນ້ຳໂດຍບໍ່ມີເຄື່ອງມືໃຫ້ເລຶກກວ່າ 40 ເມັດໄດ້ເລີຍ ແລ້ວທ່ານສາດສະດາຮູ້ຂໍ້ມູນທີ່ເລິກກວ່າ 200 ເມັດທີ່ບໍ່ມີແສງໄດ້ແນວໃດ ນັ້ນຫມາຍຄວາມວ່າທ້ອງທະເລນັ້ນບໍ່ມີແສງມີແຕ່ຄວາມມືດສະຫນິດ ເຊິ່ງສອດຄ້ອງກັບຄຳກ່າວຂອງພຣະເຈົ້າວ່າ "ຖ້າໄດ້ເອົາມື້ອອກໄປກໍ່ບໍ່ສາມາດເບິ່ງເຫັນໄດ້"

***2.ການກຳເນີດຂອງຈັກກະວານ***

ວິທະຍາສາດສະໄຫມ່ໄດ້ຄົ້ນພົບວ່າທາດທີ່ໃຫ້ກຳເນີດຈັກກະວານນັ້ນມາຈາກກຸ່ມແກັດທີ່ກະແຈກກະຈາຍຢູ່ຕາມຈັກກະວານອັນວ່າງເປົ້າແຕ່ມີລະບຽບ ວັດຖຸຢູ່ເທິ່ງຝາກຟ້າເທິ່ງອາວະກາດກໍ່ເກີດຂື້ນຂອງກຸ່ມແກັດ

ອົງການອາກາດນານາຊາດ (ນາຊາ) ໄດ້ປະກາດວ່າທິດສະດີການກຳເນີດຈັກກະວານທີ່ເອີ້ນວ່າ **'ການລະເບີດຄັ້ງໃຫ່ຍ'** ຫຼື **'ບິກແບງ'** ເມື່ອ 13.7 ລ້ານປີທີ່ແລ້ວນັ້ນຄືທິດສະດີທີ່ຫນ້າເຊື່ອຖືໄດ້ຫລາຍທີ່ສຸດໃນປະຈຸບັນ ຄືມີການລະເບີດຂອງກຸ່ມທາດທຳອິດຂອງຈັກກະວານແລ້ວກໍ່ຂະຫຍາຍເປັນພະລັງງານແລະທາດຕ່າງໆ ອີກຢ່າງຫລວງຫລາຍໃນທຸກໆ ທິດທາງ ທາດຕ່າງໆ ທີ່ກະຈັດກະຈາຍນັ້ນບ້າງສ່ວນໄດ້ຮ່ວມຕົວກັນເປັນຝຸ່ນເມກ ເບິ່ງຄືກັບຄັວນເຊິ່ງກຸ່ມເມກບ້າງສ່ວນນັ້ນໄດ້ຮ່ວມຕົວເປັນດາວເຄາະແລະວັດຖຸເທິ່ງຝາກຟ້າ

ໃນປີ 1989 ອົງການນາຊາໄດ້ສົ່ງກ້ອງໂທລະທັດ ຫລື ກ້ອງເບິ່ງດາວຂະນາດໃຫຍ່ ໄປເທິ່ງອາວາກາດເພື່ອຄົ້ນຫາທີ່ມາຂອງລັງສີແລະແສງທີ່ມາຕ່າງໆ ຂອງຈັກກະວານ ກ້ອງຈຶ່ງໄດ້ຖ່າຍຮູບຝຸ່ນເມກເປັນຈຳນວນຢ່າງຫລວງຫລາຍໃນຈັກກະວານເຊິ່ງເກີດຈາກຂະບວນການລະເບີດໃນເທື່ອນັ້ນ ຂະບວນການກໍ່ຕົວຂອງຈັກກະວານດັ່ງກ່າວນັ້ນພຣະເຈົ້າໄດ້ກ່າວເອົາໄວ່ໃນຄຳພີອັລກຸຣອານວ່າ **"ຫລັງຈາກນັ້ນພຣະອົງກໍ່ມຸ້ງໄປຍັງຊັ້ນຝາກຟ້າໃນຂະນະທີ່ມັນຫຍັງເປັນຝຸ່ນຂວັນ ພຣະເຈົ້າຈຶ່ງກ່າວກັບຊັ້ນຟ້າແລະແຜ່ນດິນວ່າ (ຈົ່ງມາຫາບໍ່ວ່າຈະຢາກຫລືບໍ່ຢາກກໍ່ຕາມ) ຝາກຟ້າແລະແຜ່ນດິນຈຶ່ງກ່າວວ່າ (ເຮົາກໍ່ມາຢ່າງເຕັ້ມໃຈ)"** (ຟຸສສິລັດ : 11)

ຈະສັ່ງເກດວ່າຄຳພີອັລກຸຣອານໄດ້ເວົ້າເຖິງເຫດການ ການກໍ່ຕົວຂອງຈັກກະວານນີ້ເປັນກຸ່ມຝຸ່ນຂວັນ

***3. ພູເຂົາເຮັດຫນ້າທີ່ຍຶດແຜ່ນດິນບໍ່ໃຫ້ເຄື່ອນໄຫວ***

ພຣະເຈົ້າໄດ້ກ່າວວ່າ **"ພຣະອົງໄດ້ສ້າງພູເຂົາສູງຢ່າງຫລວງຫລາຍ ເພື່ອບໍ່ໃຫ້ມີການຂະຫຍາຍຫລືຍັບຕົວຕາມການເຄື່ອນໄຫວຂອງພວກທ່ານ"** (ລຸກມານ : 10)

ພຣະອົງໄດ້ກ່າວອີກວ່າ **"ເຮົາບໍ່ໄດ້ເຮັດໃຫ້ໂລກນັ້ນຮາບພຽງດອກຫວາ? ແລະບໍ່ໄດ້ເຮັດໃຫ້ພູເຂົານັ້ນເປັນດັ່ງມຸດທີ່ຕາຕື່ງດອກຫວາ?"** (ອັນນະບະອ໌ : 6-7)

ສຳນວນ ຫລື ຄຳຕ່າງໆ ໃນຄຳພີນີ້ໄດ້ອະທິບາຍບົດບາດຂອງພູເຂົາທີ່ມີຕໍ່ໂລກວ່າ : ພູເຂົານັ້ນເປັນສິ່ງທີ່ພຣະເຈົ້າໄດ້ສ້າງມາເປັນຄືດັ່ງສິ່ງທີ່ມາກົດທັບເຄັ່ງຜື້ນແຜ່ນດິນໄວ້ບໍ່ໃຫ້ເຄື່ອນໄຫວໄປມາ ດັ່ງນັ້ນ ພູເຂົາຈື່ງປຽບສະເຫມືອນມຸດທີ່ປັກລົງພື້ນເພື່ອບໍ່ໃຫ້ເຕັ້ນຫລືຕູບເຄື່ອນໄຫວໄປມາຕາມແຮງຂອງລົມ

ປະຈຸບັນວິທະຍາສາດສະໄຫມ່ໄດ້ຄົ້ນພົບແລ້ວວ່າພູເຂົານັ້ນເກີດຈາກການເຄື່ອນຫຍາຍຂອງຊັ້ນຜິວໂລກທາງລຸ່ມທີ່ດັນກັນຈົນພື້ນຜິວທາງເທິ່ງເກີດການຫໍ່ຕົວກັນຂື້ນມາເປັນພູເຂົາຄືດັ່ງກັບຜ້າ ຖ້າພູເຂົາສູງແຮງເຄື່ອນໄຫວຂອງພື້ນຜິວໂລກກໍ່ແຮງເບົ່າລົງເຮັດໃຫ້ມີການເຄື່ອນຕົວແລະແຜ່ນດິນໄຫວນ້ອຍລົງ ດັ່ງນັ້ນ ພູເຂົາຈືງຄືມຸດທີ່ປັກລົງພື້ນຫລືປັກໄວ້ເທິ່ງເຈ້ຍບໍ່ໃຫ້ເຄື່ອນໄຫວໄປໃສ

***4. ເທິ່ງຊັ້ນບັນຍາກາດຊັ້ນສູງຈະມີອົກຊີແຊນນ້ອຍ***

ວິທະຍາສາດສະໄຫມ່ໄດ້ຄົ້ນພົບວ່າຖ້າຫາກຢູ່ໃນຊັ້ນບັນຍາກາດສູງຫລາຍເທົ່າໃດຄວາມຫນ້າແຫນ້ນຂອງອາກາດແລະອົກຊີແຊນກໍ່ແຮງນ້ອຍລົງຄືກັນ ມະນຸດຈຶ່ງຮູ້ສຶກຫາຍໃຈລຳບາກຫຍາກຖ້າຫາກຕ້ອງຂື້ນໄປຊັ້ນທີ່ສູງ ພຣະເຈົ້າໄດ້ກ່າວໄວ້ວ່າ **"ຜູ້ໃດທີ່ພຣະອົງຈະນຳທາງເຂົາພຣະເຈົ້າກໍ່ຈະເປີດອົກເປີດໃຈໃຫ້ສູ່ອິສລາມ ສ່ວນຜູ້ໃດທີ່ພຣະເຈົ້າຕ້ອງການໃຫ້ເຂົາລົງທາງພຣະເຈົ້າກໍ່ຈະເຮັດໃຫ້ເຂົາຮູ້ສຶກລຳບາກຄັບແຄບ ຄືດັ່ງທີ່ຈະຕ້ອງຂື້ນໄປເທິ່ງຝາກຟ້າ" (**ອັລອັນອາມ : 125)

ໃນປະໂຫຍກດັ່ງກ່າວໃນຄຳພີ ພຣະເຈົ້າໄດ້ປຽບທຽບວ່າຜູ້ທີ່ລົງທາງນັ້ນຈະຮູ້ສຶກຫາຍໃຈລຳບາກຍາກ ຄືຕອນກຳລັງຂື້ນໄປຊັ້ນບັນຍາກາດສູງໆ ເປັນທີ່ຮູ້ກັນດີວ່າໃນສະໄຫມທ່ານສາດສະດາທູດໃນ 1400 ປີທີ່ແລ້ວຍັງບໍ່ຜູ້ໃດສາມາດຂື້ນໄປໄດ້ຊັ້ນບັນຍາກາດສູງໄດ້ເພື່ອຮູ້ຂໍ້ມູນອັນທີ່ລະອຽດເຫລົ່ານີ້ ຈົນມີການປະດິດສ້າງບອນລູນລອຍຂື້ນສູ່ເທິ່ງຝາກຟ້າຄັ້ງທຳອິດໃນປີ 1804 ນີ້ເອງ

***5. ການປະສົມພັນຂອງເກສອນດອກໄມ້***

ວິທະຍາສາດສະໄຫມ່ໄດ້ຄົ້ນຄວ້າວ່າລົມມີສ່ວນພັດພາເກສອນດອກໄມ້ເພດຜູ້ໄປຫາເກສອນເພດເມຍໃນພືດຜັກຕ່າງບໍ່ວ່າຈະເປັນພືດດອກໄມ້ຫມາກໄມ້ກໍ່ຕາມ ດັ່ງນັ້ນ ສາຍລົມຈື່ງຄືຜູ້ເຮັດຫນ້າທີ່ສື່ກາງໃນກາງສືບພັນຂອງພືດ ພຣະເຈົ້າໄດ້ກ່າວວ່າ **"ເຮົາໄດ້ສົ່ງສາຍລົມມາເປັນຜູ້ປະສົມພັນເກສອນ"** (ອັລຮິຈຣ໌ : 22)

***6. ທີ່ມາຂອງຟ້າເຫລື້ອມ ຟ້າຜ່າ***

ວິທະຍາສາດສະໄຫມ່ໄດ້ຄົ້ນຄວ້າວ່າມີກະແສໄຟຟ້າຂົ້ວບວກແລະຂົ້ວລົບ ຖ້າລົມພັດພາໃຫ້ທັ້ງສອງຂົ້ວນັ້ນກໍ່ຈະເຮັດໃຫ້ເກີດປະຕິກິລິຍາທາງໄຟຟ້າເຮັດໃຫ້ເກີດຟ້າຜ່າແລະຝົນຕົກ ເຊິ່ງໄດ້ສອດຄ່ອງກັບຄຳເວົ້າຂອງພຣະເຈົ້າໃນຄຳພີວ່າ **"ເຈົ້າບໍ່ໄດ້ເຫັນວ່າວ່າພຣະເຈົ້າໄດ້ເຄື່ອນຍ້າຍກຸ່ມຫມູ່ເມກ ແລະໄດ້ຮວບຮ່ວມເມກທັ້ງຫລາຍໄວ້ນຳກັນ ແລະໄດ້ເຮັດໃຫ້ມັນເປັນກ້ອນ ແລ້ວທ່ານກໍ່ຈະເຫັນຝົນຕົກລົງມາຈາກກຸ່ມເມກເຫລົ່ານັ້ນ ບ້າງສ່ວນກໍ່ຕົກລົງມາເປັນກ້ອນເຫັບຈາກກ້ອນເມກທີ່ໃຫຍ່ຄືກັບພູເຂົາ ແລ້ວກໍ່ກະທົບກັບກຸ່ມຄົນທີ່ພຣະເຈົ້າປະສົງ ສາຍຟ້າຂອງມັນເກືອບຈະເຮັດໃຫ້ສາຍຕາບອດໄດ້"** (ອັນນູຣ : 43)

***7. ພັດທະນາການຂອງຕົວອ່ອນໃນທ້ອງ***

ພຣະເຈົ້າໄດ້ກ່າວວ່າ *"ມະນຸດທັ້ງຫລາຍ! ຫາກພວກເຈົ້າຍັງສົງໄສໃນເລື່ອງການຟື້ນຄືນຊີວິດຂື້ນໄຫມ່ໃນມື້ສິ້ນໂລກ ກໍ່ຈົ່ງຮູ້ໄວ້ວ່າພວກເຈົ້າໄດ້ສ້າງມາຈາກດິນ ແລ້ວມາເປັນເຊື່ອອາສຸຈິ ແລ້ວມາເປັນກ້ອນເລືອດ ແລ້ວມາເປັນກ້ອນເນື້ອ ບໍ່ວ່າຈະເປັນຕົວອ່ອນທີ່ສົມບູນຫລືບໍ່ສົມບູນກໍ່ຕາມ ເພື່ອໃນພວກເຈົ້າເຫັນເຖິງຄວາມສາມາດຂອງພຣະເຈົ້າ ແລະເພື່ອໃຫ້ຕົວອ່ອນນັ້ນໄດ້ອາໄສຢູ່ໃນມົດລູກຕາມຄວາມປະສົງຂອງພຣະອົງໄດ້ປະສົງຈົນຮອດເວລາທີ່ກຳຫນົດເອົາໄວ້ ແລະ ພຣະອົງກໍ່ຈະນຳພວກທ່ານອອກມາເປັນເດັກນ້ອຍເພື່ອເຕິບໃຫຍ່ພັດທະນາຈົນຮອດໄວທີ່ແຂງແຮງ"* (ອັລຮັຈ : 5)

***8. ໄລຍະເວລາຂອງການຖືພາ***

ພຣະເຈົ້າກ່າວວ່າ **"ແມ່ທັ້ງຫລາຍໄດ້ໃຫ້ນ້ຳນົມລູກຂອງພວກນາງເປັນເວລາສອງປີເຕັ້ມ ສຳຫລັບຜູ້ທີ່ຕ້ອງການໃຫ້ນົມຢ່າງສົມບູນ"** (ອັລບະກໍຣໍຮ໌ : 223)

ພຣະເຈົ້າໄດ້ກ່າວໄວ້ອີກປະໂຫຍກຫນື່ງວ່າ **"ໄລຍະເວລາເຊົ່ານົມນັ້ນຄືສອງປີ"** (ລຸກມານ : 14)

ຫລັງຈາກນັ້ນພຣະເຈົ້າໄດ້ກ່າວໄວ້ໃນບົດຫນື່ງວ່າ **"ແມ່ໄດ້ຖືພາເດັກຄົນຫນື່ງໄດ້ຢ່າງທຸກຫຍາກລຳບາກ ແລະ ເກີດມາຢ່າງເຈັບປວດລຳບາກ ໂດຍການຖືພາແລະໄລຍະເວລາເຊົ່ານົມນັ້ນທັ້ງຫມົດແມ່ນ 30 ເດືອນ"** (ອັລອະຮ໌ກອຟ : 15)

ເມື່ອເຮົານຳຄວາມຫມາຍຈາກປະໂຫຍກຂອງບົດຕ່າງໆ ນີ້ມາຮ່ວມເຂົ້າກັນກໍ່ຈະເຫັນວ່າ : *ສອງປີມີທັ້ງຫມົດ 24 ເດືອນນັ້ນເປັນໄລຍະຂອງການໃຫ້ນົມແມ່ ເຊິ່ງ 30 ເດືອນລົບ 24 ຈະເຫລືອ 6 ເດືອນ ຫົກເດືອນນີ້ຄືໄລຍະເວລາຖືພາທີ່ນ້ອຍທີ່ສຸດທີ່ເດັກນ້ອຍຈະສາມາດເກີດອອກມາຢ່າງປອດໄພໄດ້*

ວິທະຍາສາດສະໄຫມ່ຫາກໍ່ຄົ້ນພົບວ່າໄລຍະເວລາທີ່ເດັກນ້ອຍສາມາດເກີດອອກມາໄດ້ຢ່າງສົມບູນແລະປອດໄພນ້ອຍທີ່ສຸດຄື 6 ເດືອນ ເພາະຖ້າຫາກເກີດກ່ອນຫນ້ານັ້ນແມ່ນການແທ້ງຫລືລຸລູກ ຕົວອ່ອນບໍ່ສາມາດມີຊີວິດໄດ້ຫາກເກີດກ່ອນ 6 ເດືອນ ສ່ວນການເກີດໄລຍະ 6 ເດືອນນີ້ເຖິງອາດຈະກ່ອນຄົບກຳຫນົດເກົ້າເດືອນກໍ່ຕາມກໍ່ຍັງມີໂອກາດທີ່ເດັກນ້ອຍຈະຖືກຳເນີດມາຢ່າງປອດໄພຫາກໄດ້ຮັບຄວາມເບິ່ງແຍ້ງທີ່ດີທາງການແພດ ນີ້ກໍ່ຄືກົດຫມາຍຂອງການແພດຂອງທົ່ວໂລກໃນປະຈຸບັນ

***9. ນ້ຳເຜິ້ງ***

ພຣະເຈົ້າໄດ້ກ່າວວ່າ *"ເຮົາໄດ້ບັນຊາໃຫ້ເຜິ້ງຍຶດພູເຂົາ, ຕົ້ນໄມ້, ແລະຫລັງຄາເຮືອນຂອງມະນຸດເປັນເຮື້ອນຂອງພວກມັນ (ເຜິ້ງ) ຫລັງຈາກນັ້ນເຜິ້ງທັ້ງຫລາຍຈົ່ງກິນຫມາກໄມ້ ແລະ ບິນໄປຕາມເສ້ນທາງຂອງພຣະເຈົ້າທີ່ມີໃນສັນຊາດຕະຍານ ໂດຍມີເຄື່ອງດື່ມຢ່າງຫລວງຫລາຍອອກມາຈາກທ້ອງຂອງພວກເຈົ້າເປັນຢາຮັກສາມະນຸດ ນິ້ຄືສັນຍານຫນື່ງທີ່ສຳຫລັບຜູ້ຄົນທີ່ໄຕ່ຕ່ອງ"* (ອັນນະຮ໌ລຸ : 68-69)

ວິທະຍາສາດປະຈຸບັນຫາກໍ່ໄດ້ຄົ້ນພົບຄວາມສຳຄັນຂອງນ້ຳເຜິ້ງເປັນຢາໃນການໃຊ້ຮັກສາທາງການແພດວ່າ : *ນ້ຳເຜິ້ງນັ້ນສາມາດຮັກສາໂລກໄດ້ຢ່າງຫລວງຫລາຍ ບໍ່ວ່າຈະເປັນໂລກທາງສາຍຕາ, ບາດແຜໄຟໄຫມ້, ບາດແຜໃນກະເພາະ, ຊ່ວຍການເຄືອບແຂ້ວ, ປ້ອງກັນບໍໃຫ້ເກີດເຊື່ອແບັດທິເລຍໃນທາງເດີນຫາຍໃຈ ແລະ ໂລກອື່ນໆອີກຢ່າງຫລວງຫລາຍ* ສັບພະຄຸນທາງຢາຂອງນ້ຳເຜິ້ງນີ້ແຕກຕ່າງກັນຕາມສີຂອງນ້ຳເຜິ້ງ ດັ່ງທີ່ພຣະເຈົ້າໄດ້ກ່າວວ່າ **"ຈະມີເຄື່ອງດື່ມຢ່າງຫລວງຫລາຍອອກຈາກທ້ອງຂອງພວກເຈົ້າ"**

**10. ນົມ**

ພຣະເຈົ້າໄດ້ກ່າວວ່າ **"ໃນບັນດາສັດຕ້ອງຍອມມີຂໍ້ຄິດສຳຫລັບພວກເຈົ້າ ໂດຍເຮົາໄດ້ໃຫ້ເຈົ້າດື່ມກິນຈາກທ້ອງຂອງພວກມັນ ເປັນນ້ຳນົມທີ່ບໍລິສຸດທີ່ຢູ່ລະຫວ່າງກາກອາຫານແລະເລືອດ ກຶ້ນງ່າຍສຳຫລັບຜູ້ດື່ມກິນ"** (ອັນນະຮ໌ລຸ : 66)

ນັ້ນກໍ່ຍ້ອນວ່າເມື່ອສັດກິນອາຫານລົງໄປມັນຈະປ່ຽນໄປເປັນກາກອາຫານ ເຊີ່ງມັນກໍ່ຄືອາຫານທີ່ຜ່ານການຍ່ອຍອາຫານ ທີ່ເປັນກາກອາຫານນີ້ຈະປ່ຽນເປັນເລືອດເພື່ອໃຫ້ສັດນັ້ນໄດ້ໃຊ້ປະໂຫຍດໂດຍຜ່ານຂະບວນການພາຍໃນຮ່າງກາຍຢ່າງຫລວງຫລາຍຈົນກາຍເປັນນົມ

ພຣະເຈົ້າໄດ້ກ່າວເຖິງຂະບວນການແປເປັນນົມນີ້ວ່າ : ຢູ່ລະຫວ່າງສອງສ່ວນປະສົມຄື **'ກາກອາຫານ'** ແລະ **'ເລືອດ'** ແຕ່ເຖິງແນວນັ້ນມະນຸດເຮົາກໍ່ບໍ່ໄດ້ກິ່ນຂອງກາກອາຫານ ແລະ ບໍ່ໄດ້ຮັບຮູ້ລົດຊາດຂອງເລືອດໃນຂະນະທີ່ເຮົາດື່ມນ້ຳນົມເລີຍ

ມະນຸດທັ້ງຫລາຍສົມຄວນທີ່ຈະພິຈາລະນາເຖິງຄວາມລະອຽດອ່ອນໃນຮ່າງກາຍຂອງສັດທີ່ມີຂະບວນການສ້າງນົມຂື້ນມາ ເຊິ່ງເປັນທາງດ້ານວິທະຍາສາດຫາກໍ່ພິສູດໄດ້ເຊິ່ງຜ່ານມາເປັນພັນປີ

**11. ຊີ້ນຫມູເປັນສາເຫດຂອງເຊື່ອພະຍາດຢ່າງຫລວງຫລາຍ**

ພຣະເຈົ້າໄດ້ກ່າວວ່າ **"ພຣະອົງໄດ້ຫ້າມບໍ່ໃຫ້ກິນສາກຊົບ, ເລືອດ, ຊີ້ນຫມູ, ແລະສີ່ງທີ່ຖືກຂ້າບູຊາສິ່ງອື່ນນອກຈາກພຣະເຈົ້າ ແຕ່ຖ້າຫາກຜູ້ໃດຮອດຈຸດເວລາທີ່ຄັບຄັ່ນທີ່ບໍ່ແມ່ນການທໍ້ລະມານ ແລະ ການກາຍເປັນຈຸດເປົ້າຫມາຍ ກໍ່ໃຫ້ຮູ້ວ່າພຣະເຈົ້າຍອມໃຫ້ອະໄພ"** (ອັນນະຮ໌ລຸ : 115)

ການແພດສະໄຫມ່ໄດ້ຄົ້ນພົບແລ້ວວ່າຊີ້ນຫມູນັ້ນອຸດົມໄປດ້ວຍເຊື່ອພະຍາດຮ້າຍແຮງກວ່າ 450 ພະຍາດ ແມ່ແຕ່ຫມູທີ່ມີຊີວິດນັ້ນກໍ່ຄືສື່ນຳພາພະຍາດກວ່າ 57 ພະຍາດສູ່ມະນຸດຊີ້ນ ຫມູຈຶ່ງເປັນຊີ້ນທີ່ສົກກະປົກທີ່ສຸດ ເປັນຊີ້ນທີ່ອຸດົມໄປດ້ວຍພະຍາດແລະຈຸລະຊີບທີ່ເປັນອັນຕະລາຍຈຳນວນຫລາຍ ເປັນປັດໄຈຫນື່ງທີ່ສ້າງໃຫ້ເກີດມະເຮັງ

**ດຮ.ຈອນລາສັນ** ນາຍແພດແຫ່ງຫນື່ງຂອງເມືອງຮາຍເກັນເບເກັນ ປະເທດເດັນມາກ ໄດ້ກ່າວເຖິງການຄົນພົບເຊື່ອພະຍາດທີ່ອັນຕະລາຍທີ່ມີຢູ່ໃນໂຕຫມູວ່າ : *ເປັນເຊື່ອພະຍາດຊະນິດ 'ພາຊີເນຍ' ເຊິ່ງມີທົ່ວໄປໃນທຳມະຊາດ ແຕ່ວ່າຫມູນັ້ນເປັນພາຫະນະນຳພາເຊື່ອພະຍາດນີ້ໄດ້ດີທີ່ສຸດ ມີການວິໄຈນຳເອົາລີ້ນຫມູຕາມຮ້ານຂ້າຕ່າງໆ ມາທົດລອງ ຜົນປະກົດວ່າເຊື່ອພະຍາດປະເພດນີ້ສາມາດຄົນພົບໄດ້ສູງຫລາຍປະມານ 80-90%*

**ຈະເຫັນໄດ້ວ່າຄຳພີອັລກຸຣອານເຕັ້ມໄປດ້ວຍຄຳເວົ້າໄນໄລຍະເລິກໆຢ່າງຫລວງຫລາຍຂອງການຄົ້ນພົບທາງວິທະຍາສາດໃນປະຈຸບັນ 11 ຂໍ້ທີ່ເຮົາກ່າວມານີ້ເປັນພຽງສ່ວນຫນື່ງເທົ່ານັ້ນ**

**'ສຸນນະຫ໌' ແນວທາງຂອງທ່ານສາດສະດາທູດ**

**'ສຸນນະຫ໌'** ຄືຄຳເວົ້າ, ການກະທຳ, ການຍອມຮັບ, ຫຼືລັກສະນະໃດໆ ກໍ່ຕາມທີ່ມີມາຈາກທ່ານສາດສະດາທູດມູຮຳຫມັດ ເອີ້ນວ່າສຸນນະຫ໌ (ແນວທາງ) ຂອງທ່ານນະບີທັ້ງຫມົດ

**'ຄຳພີອັລກຸຣອານ'** ຄືທີ່ມາອັນດັບທຳອິດຂອງຄຳສອນສາສະຫນາອິສລາມ ບໍ່ວ່າຈະໃນດ້ານລະບົບຄວາມເຊື່ອ, ພິທີກຳ, ຫລັກປະຕິບັດຕ່າງໆ ເຊັ່ນດຽວກັນ **'ສຸນນະຫ໌'** ຂອງທ່ານສາດສະດາທູດກໍ່ເປັນທີ່ມາອັນດັບສອງຂອງອິສລາມຮອງມາຈາກຄຳພີອັລກຸຣອານ ອາດປຽບໄດ້ວ່າຄຳພີເປັນຄືທິດສະດີ ແລະ ສຸນນະ (ແນວທາງ) ຄືພາກປະຕິບັດ ເພາະພາລະກິດອັນສຳຄັນອັນດັບຫນື່ງຂອງທ່ານສາດສະດາທູດຄືການເປັນແບບຢ່າງແລະເຜີຍແຜ່ຄຳສອນ ພຣະເຈົ້າກ່າວໃນຄຳພີວ່າ **"ທ່ານສາດສະດາທູດບໍ່ໄດ້ເວົ້າຈາກອາລົມ ຄຳເວົ້າຂອງທ່ານບໍ່ແມ່ນຄຳອື່ນໃດນອກຈາກຄຳສອນທີ່ມາຈາກພຣະເຈົ້າທີ່ຖືກສົ່ງລົງມາ"** (ອັນນັຈມຸ : 3-4)

ດັ່ງນັ້ນ ເລື່ອງສາສະຫນາທີ່ທ່ານເວົ້າມາທັ້ງຫມົດກໍ່ຕ້ອງມາຈາກພຣະເຈົ້າເຊັ່ນດຽວກັບຄຳພີອັລກຸຣອານ ພຣະເຈົ້າໄດ້ກ່າວອີກວ່າ "**ສິ່ງໃດທີ່ທ່ານສາດສະດາທູດໄດ້ນຳມາພວກທ່ານກໍ່ຈົ່ງຍຶດຕາມເອົາໄວ້ ແລະສີ່ງໃດທີ່ທ່ານໄດ້ຫ້າມພວກທ່ານກໍ່ຈົ່ງຫລິ້ກລ້ຽງອອກຫ່າງ" (**ອັລຮັຊຣຸ : 7) ນີ້ຄືຄຳສັ່ງຂອງອັລລໍຫ໌ໃຫ້ບ່າວຂອງພຣະອົງປະຕິບັດຕາມທ່ານສາດສະດາທູດທຸກຢ່າງທີ່ທ່ານໄດ້ສັ່ງໃຫ້ເຮັດ ຫລື ສັ່ງຫ້າມກໍ່ຕາມ

ພຣະເຈົ້າໄດ້ກ່າວອີກວ່າ **"ເຮົາໄດ້ປະທານຄຳພີອັລກຸຣອານແກ່ທ່ານ (ມູຮຳຫມັດ) ນັ້ນເພື່ອໃຫ້ທ່ານໄດ້ອະທິບາຍສອນແກ່ມະນຸດປະຊາຊາດໃນສິ່ງທີ່ຖືກສົ່ງມາໃຫ້ແກ່ພວກເຂົາ ເພື່ອທີ່ພວກເຂົາຈະໄດ້ໄຕ່ຕ່ອງ"** (ອັນນນະຮ໌ລຸ : 44) ຄວາມຫມາຍຂອງຄຳວ່າ **"ເພື່ອໃຫ້ທ່ານອະທິບາຍໃຫ້ແກ່ມະນຸດປະຊາຊາດ"** ນັ້ນກໍ່ຄືແນວທາງສຸນນະຂອງທ່ານສາດສະດາທູດ ຄຳສຳນວນຈາກຄຳພີບົດນີ້ກຳລັງບອກເຮົາວ່າສຸນນະເປັນຜູ້ອະທິບາຍກົດເກນຕ່າງໆ ທີ່ມີໃນຄຳພີອັລກຸຣອານເຊັ່ນຄຳພີບອກໃຫ້ເຮົານັ້ນຕ້ອງລະມາດ ແຕ່ບໍ່ໄດ້ສອນວ່າຕ້ອງລະມາດແນວໃດ? ລະມາດຈັກເທື່ອ? ດັ່ງນັ້ນ ສຸນນະຫ໌ຂອງທ່ານສາດສະດາທູດຈຶ່ງມາສອນລາຍລະອຽດຕ່າງໆ ເຫລົ່ານີ້ ທ່ານສາດສະດາທູດໄດ້ລະຫມາດໃຫ້ສະຫາຍຂອງທ່ານເບິ່ງແລ້ວກໍ່ກ່າວວ່າ **"ຈົ່ງລະຫມາດ(ນະມາຊ) ຄືທີ່ພວກທ່ານເຫັນຂ້ອຍລະຫມາດ"**

ດ້ວຍເຫດນີ້ ການຍຶດຖືສຸນນະຫ໌ແນວທາງຂອງສາດສະດາທູດຈື່ງເປັນຫລັກການສຳຄັນຫລາຍຂອງສາສະຫນາ ຄືເສັ້ນທາງຂອງການຫລຸດພົ້ນບໍ່ໃຫ້ລົງທາງໃນໂລກນີ້ແລະໂລກຫນ້າ ທ່ານສາດສະດາທູດກ່າວວ່າ **"ເຮົາໄດ້ຖິ້ມໃຫ້ແກ່ພວກທ່ານ ຖ້າຫາກພວກທ່ານຍຶດຫມັ້ນແລ້ວກໍ່ຈະບໍ່ທາງລົງທາງອີກຫລັງຈາກທ່ານສາດສະດາທູດເສຍຊີວິດ ນັ້ນຄື *: ຄຳພີຂອງພຣະເຈົ້າ ແລະ ສຸນນະຫ໌ຂອງເຮົາ"***

**ຄວາມສຳຄັນຂອງການຍຶດຫມັ້ນສຸນນະຫ໌ ແນວທາງຂອງທ່ານສາດສະດາທູດ :**

1. ສຸນນະຫ໌ ຄືທີ່ມາອັນດັບທີ່ສອງຂອງສາສະຫນາອິສລາມ ເປັນຄຳສອນທີ່ມາຈາກພຣະເຈົ້າ ທ່ານສາດສະດາທູດໄດ້ກ່າວວ່າ **"ເຮົາໄດ້ຮັບຄຳພີອັລກຸຣອານ ແລະສິ່ງຫນື່ງທີ່ຄືກັບຄຳພີອັລກຸຣອານ ນັ້ນກໍ່ຄືສຸນນະຫ໌ (ແນວທາງ**)"

2. ສຸນນະຫ໌ ເປັນຄຳອະທິບາຍຂະຫຍາຍຖອຍຄຳໃນຄຳພີອັລກຸຣອານ

3. ທ່ານສາດສະດາທູດໄດ້ສອນເຮົາໃຫ້ຍຶດຫມັ້ນຕໍ່ສຸນນະຫ໌ ໂດຍສະເພາະໃນເວລາເກີດຄວາມຂັດແຍ້ງໃນສັງຄົມ ທ່ານສາດສະດາທູດໄດ້ກ່າວວ່າ **“ພວກທ່ານຈຳເປັນຕ້ອງຍຶດສຸນນະຫ໌ (ແນວທາງ) ຂອງເຮົາ ແລະສຸນນະຫ໌ (ແນວທາງ) ຂອງຜູ້ປົກຄອງຫລັງຈາກເຮົາ”**

4. ການປະຕິບັດຕາມສຸນນະຫ໌ຂອງທ່ານສາດສະດາທູດຄືວິທີການຈະໄດ້ຮັບຄວາມຮັກຈາກອັລລໍຫ໌ຜູ້ເປັນພຣະເຈົ້າ ແລະ ຈະໄດ້ຮັບການອະໄພໂທດຈາກພຣະອົງ ພຣະເຈົ້າກ່າວວ່າ **"ຈົ່ງກ່າວ(ມູຮຳຫມັດ) ຫາກພວກທ່ານຮັກພຣະເຈົ້າຢ່າງແທ້ຈິງ ກໍ່ຈົ່ງປະຕິບັດຕາມເຮົາ (ຫມາຍເຖິງສາດສະດາທູດ) ພຣະເຈົ້າກໍ່ຈະຮັກພວກທ່ານ ແລະອະໄພໂທດຄວາມຜິດບາບໃຫ້ແກ່ພວກທ່ານ ພຣະເຈົ້ານັ້ນເປັນຜູ້ມີຄວາມເມດຕາ ແລະຜູ້ສົງໃຫ້ອະໄພໂທດທີ່ແທ້ຈິ່ງ"** (ອາລຸອິມຣອນ : 31)

5. ການປະຕິບັດຕາມສຸນນະຫ໌ເປັນສາເຫດປະການຫນື່ງທີ່ຈະເຮັດໃຫ້ໄດ້ເຂົ້າສະຫວັນ ທ່ານສາດສະດາທູດກ່າວວ່າ **“ປະຊາຊົນທຸກຄົນຂອງເຮົາຈະໄດ້ເຂົ້າສະຫວັນຍົກເວັ້ນແຕ່ຜູ້ທີ່ປະຕິເສດ** ມີຄົນຖາມສາດສະດາທູດວ່າ **ແມ່ນໃຜຄືຜູ້ທີ່ປະຕິເສດບໍ່ເຂົ້າສະຫວັນ?** ທ່ານຕອບວ່າ **ຜູ້ປະຕິບັດຕາມແລະເຊື່ອຟັງເຮົາຈະໄດ້ເຂົ້າສະຫວັນ ຜູ້ໃດທີ່ຝາຟື້ນເຮົານັ້ນແລະຄືຜູ້ປະຕິເສດ"**

ສຸນນະ ຂອງທ່ານສາດສະດາທູດມີອີກຊື່ຫນື່ງເອີ້ນວ່າ **'ຫະດິຊ'** ຫມາຍ**ເຖິງ 'ຄຳເວົ້າຂອງສາດສະດາທູດ'**

ຕົວຢ່າງ ຫະດິຊ ຫຼື ຄຳເວົ້າຂອງສາດສະດາທູດ :

1. ທ່ານສາດສະດາທູດກ່າວວ່າ **"ຜູ້ທີ່ເຮົາຮັກຫລາຍທີ່ສຸດ ແລະຈະຢູ່ໄດ້ໃກ້ຕົວຂ້ອຍຫລາຍທີ່ສຸດໃນມື້ສິ້ນໂລກ ຄືຄົນທີ່ມີມາລະຍາດດີທີ່ສຸດ"**

ດັ່ງນັ້ນ ຄົນທີ່ຈະໄດ້ຢູ່ໃກ້ທ່ານສາດສະດາທູດຫລາຍທີ່ສຸດຄືຄົນທີ່ມີລະດັບສິລະທຳທີ່ສູງທີ່ສຸດ ຈະເຫັນໄດ້ວ່າປະເດັ່ນທາງສີລະທຳໃນດ້ານອິສລາມນນັ້ນເປັນພື້ນຖານສຳຄັນ ເປັນເສົ້າຫລັກປະການຫນື່ງຂອງສາສະຫນາ ດັ່ງນັ້ນ ມຸສລິມທຸກຄົນຈື່ງຈຳເປັນມີມາລະຍາດທີ່ດີ ບໍ່ດ່າໃຜ ບໍ່ເວົ້າຂັວນນິນທາໃຜລັບຫລັງ ບໍ່ໃສ່ຮ້າຍປ້າຍສີ ບໍ່ທຳຮ້າຍ ຫລື ສ້າງຄວາມລຳຄານຜູ້ໃດ ແລະຕ້ອງມີມາລະຍາດທີ່ດີງາມ

2. ມີຄົນຫນື່ງຖາມສາດສະດາທູດວ່າ :

**"ທ່ານສາດສະດາທູດ! ໃຜຄືຄົນທີ່ສົມຄວນເຮັດດີທີ່ສຸດໃຫ້?"**

ທ່ານຕອບວ່າ **"ຄືແມ່ຂອງທ່ານ"** ເຂົາກໍ່ຖາມຕື່ມອີກວ່າ **"ແລ້ວແມ່ນໃຜອີກ?"**

ທ່ານສາດສະດາທູດກໍ່ຕອບອີກວ່າ **"ກໍ່ຄືແມ່ຂອງທ່ານ"**

ແລ້ວເຂົາກໍ່ຖາມອີກວ່າ **"ແມ່ນໃຜອີກ?"** ທ່ານກໍ່ຕອບວ່າ **"ແມ່ຂອງທ່ານ"**

ແລ້ວກໍ່ຖາມຕໍ່ອີກວ່າ **"ແມ່ນໃຜອີກ?"** ທ່ານກໍ່ຕອບວ່າ **"ພໍ່ຂອງທ່ານ"**

ຫະດິຊນີ້ກຳລັງສອນໃຫ້ເຮົາເຮັດດີຕໍ່ພໍ່ແມ່ໂດຍສະເພາະແມ່ ຕ້ອງປະຕິບັດດີບໍ່ວ່າທ່ານທັ້ງສອງຈະບໍ່ແມ່ນມຸສລິມຫລືຜູ້ບໍ່ສັດທາກໍ່ຕາມ ດັ່ງນັ້ນ ເປັນຫນ້າທີ່ຂອງເຮົາທີ່ຕ້ອງຮຽກຮ້ອງທ່ານທັ້ງສອງໃຫ້ມາຟັງຄຳສອນຂອງສາສະຫນາອິສລາມ ແລະອົດທົນຕໍ່ທ່ານທັ້ງສອງ ເຖິງຈະມີເລື່ອງທີ່ລຳຄານບໍ່ດີມາຈາກທ່ານທັ້ງສອງກໍ່ຕາມ

3. ທ່ານສາດສະດາທູດກ່າວວ່າ **"ການບໍລິຈາກທານນັ້ນຈະດັບຄວາມຜິດດັ່ງຄືນ້ຳທີ່ດັບໄຟ"**

ມະນຸດນັ້ນບໍ່ມີໃຜຫລຸດພົ້ນຈາກການກະທຳຜິດບາບ ດັ່ງນັ້ນ ຈົ່ງຮີບຟ້າວໄປສູ່ການບໍລິຈາກທານແກ່ຜູ້ທຸກຫຍາກ ແລະ ຜູ້ຕ້ອງການ ເພາະການບໍລິຈາກທານນັ້ນຍັງນ້ອຍກໍ່ສາມາດຫລຸດບາບນ້ອຍໆ ໄດ້ ແຕ່ການບໍລິຈາກນີ້ກໍ່ຕ້ອງມາຈາກການສາລະພາບຜິດແລະເສຍໃຈກັບພຣະເຈົ້ານຳ

4. ທ່ານສາດສະດາທູດກ່າວວ່າ **"ຄົນທີ່ດີທີ່ສຸດຂອງພວກທ່ານກໍ່ຄືຄົນທີ່ຮຽນແລະສອນອັລກຸຣອານ"**

ດັ່ງນັ້ນ ຄົນທີ່ເປັນມະນຸດທີ່ດີທີ່ສຸດຄືຄົນທີ່ຍຶດຕິດໃນຄຳພີອັລກຸຣອານ ຮັກສາທ່ອງຈຳ ແລະປະຕິບັດຕາມຄຳສອນ ແລະກໍ່ສັ່ງສອນຜູ້ຄົນດ້ວຍຄຳພີອັລກຸຣອານ

5. ທ່ານສາດສະດາທູດກ່າວວວ່າ **"ຈົ່ງລະວັງການບຽດບຽນ ເພາະການບຽດບຽນນັ້ນເປັນຄວາມມືດມິດໃນມື້ສິ້ນໂລກ"**

ດັ່ງນັ້ນ ໃຜທີ່ບຽດບຽນເຮັດກະທຳນຳຄົນອື່ນເຂົາກໍ່ຈະໄດ້ຮັບການລົງໂທດຢ່າງແນ່ນອນໃນມື້ສິ້ນໂລກ ບໍ່ສາມາດຫລີ້ກຫນີ້ໄດ້

6. ທ່ານສາດສະດາທູດກ່າວວ່າ **"ພວກທ່ານຈະບໍ່ສັດທາຢ່າງແທ້ຈິງ ຈົນກວ່າພວກທ່ານຈະຮັກກົ່ມກ້ຽວພີ່ນ້ອງຂອງທ່ານຄືທີ່ຮັກແລະໃຫ້ຕົວຂອງທ່ານນັ້ນເອງ"**

ດັ່ງນັ້ນ ການປາດຖະນາດີນຳຄົນອື່ນຈື່ງເປັນພື້ນຖານປະການຫນື່ງຂອງອິສລາມ ເປັນຈະລິຍະທຳແລະສິລະທຳອັນສູງ

7. ທ່ານສາດສະດາທູດກ່າວວ່າ **"ຜູ້ສັດທາຄືຜູ້ທີ່ຄົນອື່ນຈະປອດໄພຈາກປາກແລະການກະທຳຂອງເຂົາ ສ່ວນຜູ້ທີ່ອົບພະຍົບ (ມາຫາສາດສະດາທູດ) ຄືຜູ້ທີ່ລະຖິ້ມຈາກສິ່ງທີ່ພຣະເຈົ້າຫ້າມ"**

ດັ່ງນັ້ນ ມຸສລິມຜູ້ສັດທາຈະບໍ່ສ້າງຜິດໄພກັບຄົນອື່ນບໍ່ວ່າຈະເປັນດ້ວຍປາກຫຼືມື ແລະ ຈະອອກຫ່າງຈາກການທຳຮ້າຍຜູ້ອື່ນ ສ່ວນຜູ້ທີ່ອົບພະຍົບຫມາຍເຖິງຜູ້ທີ່ຫລີ້ກລ້ຽງສິ່ງທີ່ພຣະເຈົ້າສັ່ງຫ້າມ

8. ທ່ານສາດສະດາທູດກ່າວວ່າ **"ໃຜທີ່ຮຽກຮ້ອງສູ່ທາງນຳເຂົາຈະໄດ້ຮັບຜົນລະບຸນຂອງຄົນທີ່ເຮັດຕາມເຂົາ ໂດຍຜົນລະບຸນຂອງພວກເຂົາຈະບໍ້ຫລຸດລົງໄປເລີຍ ສ່ວນໃຜທີ່ຮຽກຮ້ອງພາໄປໃນທາງທີ່ເຮັດຜິດເຂົາກໍ່ຈະໄດ້ຮັບຄວາມຜິດຂອງຄົນທີ່ເຮັດຜິດຄືກັນ ແລະຄວາມຜິດຂອງພວກເຂົາກໍ່ຈະບໍ່ຫລຸດນ້ອຍລົງເລີຍ"**

ດັ່ງນັ້ນ ໃຜທີ່ຮຽກຮ້ອງຜູ້ຄົນສູ່ຄວາມດີເຂົາກໍ່ຈະໄດ້ຮັບຄວາມດີຂອງຄົນທີ່ເຮັດຕາມຄຳສອນຂອງເຂົານຳ ດັ່ງນັ້ນ ກໍ່ຈົ່ງລະວັງຄຳເວົ້າຂອງເຮົາທີ່ເຮົາສອນ ຫລື ເວົ້ານຳຄົນອື່ນ

9. ທ່ານສາດສະດາທູດກ່າວວ່າ **"ຂໍສາບານວ່າຖ້າທຽບໂລກນີ້ແລະໂລກຫນ້າແລ້ວມັນ ກໍ່ຄືການເອົາມືຈຸ້ມລົງໄປໃນນ້ຳທະເລ ລອງເບິ່ງວ່າມັນມີອີ່ຫຍັງຕິດມືຂື້ນມານຳ"**

ຫມາຍຄວາມວ່າໂລກດຸນຍາ ຫລື ໂລກນີ້ ນັ້ນບໍ່ສ່ຳສ້ຽວຫນື່ງຂອງໂລກຫນ້າເລີຍ ເພາະມັນມີໄລຍະເວລາທີ່ສັ້ນຫລາຍ 60 ປີຫາ 100 ປີ ແຕ່ໂລກຫນ້ານັ້ນບໍ່ມີມື້ສິ້ນສຸດ

10. ທ່ານສາດສະດາທູດກ່າວວ່າ: **“ຜູ້ສັດທານັ້ນຄືແປກແທ້ ທຸກໆ ຢ່າງທີ່ເຂົາເຮັດນັ້ນເປັນສິ່ງທີ່ດີທັ້ງຫມົດ ສະເພາະສຳຫລັບຜູ້ສັດທາເທົ່ານັ້ນ ຖ້າຫາກມີເລື່ອງດີເຂົາກໍ່ຈະຂອບໃຈກໍ່ຈະເປັນຄວາມດີກັບເຂົາອີກ ແຕ່ຖ້າຫາກມີເລື່ອງບໍ່ດີເຂົາກໍ່ຂອບໃຈແລະອົດທົນກໍ່ຈະເປັນເລື່ອງດີສຳຫລັບເຂົາອີກ"**

ດັ່ງນັ້ນບໍ່ວ່າຈະດີ ຫລື ຮ້າຍ ຜູ້ສັດທາກໍ່ຈະເບິ່ງໃນແງ່ບວກວ່າເປັນສິ່ງດີໆ ໃນຊີວິດສະເຫມີ ຜູ້ສັດທາແທ້ຈີ່ງນັ້ນຈະພໍໃຈໃນການກຳຫນົດທຸກສະພາບການ ຂອບໃຈໃນເວລາມີຄວາມສຸກ ແລະ ຈະອົດທົນໃນເວລາທີ່ເຈີຄວາມທຸກ

**ທີ່ກ່າວມານີ້ແມ່ນຫະດິຊສ່ວນຫນື່ງຂອງທ່ານສາດສະດາທູດ ເຊິ່ງຈຳນວນຫະດິຊທີ່ມີການບັນທຶກໃນຕຳລາຕ່າງໆ ນັ້ນມີຢ່າງຫລວງຫລາຍເປັນມື່ນເປັນແສນກໍ່ວ່າໄດ້**